ΑΠΟΦΑΣΕΙΣ ΣΥΝΤΟΝΙΣΤΙΚΗΣ ΕΠΙΤΡΟΠΗΣ (Ηράκλειο, Ιούλιος 2025)

[Αποφάσεις Συντονιστικής](https://olomeleia.gr/el/taxonomy/term/5)

28/07/2025

Η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, η οποία συνεδρίασε στις 26.7.2025 στο Ηράκλειο Κρήτης, εξέδωσε την ακόλουθη ανακοίνωση:

**1. ΦΠΑ- Παράσταση στα συμβόλαια**

Η Συντονιστική Επιτροπή, σε συνέχεια της από 19.7.2025 ανακοίνωσής της, εκφράζει για μία ακόμη φορά την έντονη αντίδρασή της στον κυβερνητικό εμπαιγμό για τη μη αύξηση του ορίου της απαλλαγής ΦΠΑ για εισοδήματα άνω των 10.000 ευρώ.

Το όριο αυτό σε συνδυασμό με το υψηλό ποσοστό ΦΠΑ (24%) στις δικαστικές υπηρεσίες και τα αυξημένα δικαστικά έξοδα δημιουργούν δυσχερείς συνθήκες για την πρόσβαση μεγάλης μερίδας πολιτών στη Δικαιοσύνη.

Πάγια θέση του δικηγορικού σώματος είναι η αύξηση των γραμματίων προείσπραξης, η οποία, όμως, πρέπει να συνδέεται με την αύξηση του ορίου απαλλαγής ΦΠΑ. Η Κυβέρνηση αγνοεί την πραγματικότητα που βιώνουν οι ελεύθεροι επαγγελματίες και επιστήμονες και το δημοσιονομικό πλεόνασμα δισεκατομμυρίων, που η Κυβέρνηση επαγγέλλεται ότι διαθέτει, φαίνεται να κατευθύνεται σε άλλες προτεραιοποιήσεις και όχι στην στήριξη ενός δυναμικού σώματος της ελληνικής κοινωνίας, των ελευθέρων επαγγελματιών , επιστημόνων και μικρομεσαίων επιχειρήσεων.

Η Συντονιστική Επιτροπή εμμένει στο πάγιο αίτημα του δικηγορικού σώματος για την επαναφορά της υποχρεωτικής παράστασης δικηγόρου στις εμπράγματες δικαιοπραξίες και στις ενοχικές υψηλού αντικειμένου.

Στο πλαίσιο αυτό, η Συντονιστική Επιτροπή αποφάσισε:

**α. Να ζητήσει άμεση συνάντηση**με τον Υπουργό Οικονομικών και με τα κοινοβουλευτικά κόμματα , ενόψει ΔΕΘ, σε συντονισμό με τους λοιπούς φορείς των ελευθέρων επαγγελματιών, επιστημόνων και μικρομεσαίων επιχειρήσεων, για τα άνω ζητήματα.

**β. Να προτείνει στα Διοικητικά Συμβούλια**των Δικηγορικών Συλλόγων της χώρας αποχή των δικηγόρων μελών τους την πρώτη ημέρα του νέου δικαστικού έτους.

**γ. Να προσφύγει στο Συμβούλιο Αναφορών**της Ευρωπαϊκής Ενωσης.

**δ. Να προβεί σε καταχώριση** σε έντυπα και ηλεκτρονικά μέσα , που θα αναδεικνύει τις συνέπειες της μη αύξησης του ορίου απαλλαγής ΦΠΑ στους πολίτες.

**ε. Να προτείνει στην Ολομέλεια** που θα συγκληθεί στις 12-14 Σεπτεμβρίου 2025 περαιτέρω κινητοποιήσεις, ανάλογα με την εξέλιξη των πραγμάτων.

**2. ΚΠολΔ- Αύξηση δικηγορικής ύλης- Βελτιωτικές τροποποιήσεις**

Ο αγώνας του δικηγορικού σώματος για την αποδοχή των προτάσεών του και για σημαντικές βελτιωτικές τροποποιήσεις στον ΚΠολΔ έφερε αποτελέσματα.

Οι βελτιωτικές ρυθμίσεις αναφέρονται στην από 25.7.2025 ανακοίνωση.

Η Συντονιστική Επιτροπή θεωρεί ως μία ακόμα πολύ σημαντική εξέλιξη για τον κλάδο τη μεταφορά στους δικηγόρους και της έκδοσης διαταγών πληρωμής και απόδοσης μισθίου, γεγονός που ενισχύει έτι περαιτέρω, μετά τις προσημειώσεις, κληρονομητήρια και σωματεία , τόσο το θεσμικό ρόλο του δικηγόρου στην απονομή της Δικαιοσύνης αλλά ταυτόχρονα συμβάλει στην επιτάχυνση της απονομής της και στην αύξηση της δικηγορικής ύλης.

Στην ίδια κατεύθυνση κινείται και η υποχρεωτική παράσταση δικηγόρου στην κήρυξη διαθήκης ως κυρίας. Στο χρόνο που μεσολαβεί μέχρι την έναρξη ισχύος του νόμου θα γίνει πλήρης ενημέρωση των συναδέλφων και θα επιδιώξουμε, στο πλαίσιο της δευτερογενούς νομοθέτησης, να εξασφαλιστεί η αξιόπιστη και αμερόληπτη εφαρμογή των νέων διατάξεων.

**3. Σχέδιο Νόμου Υπουργείου Μετανάστευσης**

Η Συντονιστική Επιτροπή εκφράζει την έντονη διαφωνία της σε συγκεκριμένες διατάξεις του υπό δημόσια διαβούλευση σχεδίου νόμου του Υπουργείου Μετανάστευσης και Ασύλου και ιδίως σε εκείνες που αφορούν στην κατάργηση της άδειας παραμονής για εξαιρετικούς λόγους, στην αύξηση των ορίων της διοικητικής κράτησης, στη σμίκρυνση των προθεσμιών για την άσκηση ενδίκων βοηθημάτων, στη χρήση της τεχνητής νοημοσύνης στη διαδικασία συνέντευξης των αιτούντων διεθνή προστασία.

Η Συντονιστική Επιτροπή θα υποβάλλει στο Υπουργείο συγκεκριμένες παρατηρήσεις- προτάσεις επί των διατάξεων του σχεδίου νόμου.

Επισημαίνει δε, ότι, σε κάθε περίπτωση, οι προωθούμενες ρυθμίσεις θα πρέπει να είναι συμβατές με το Διεθνές και Ενωσιακό Δίκαιο και την αρχή της αναλογικότητας και θα πρέπει να ληφθούν όλες οι απαραίτητες πρόνοιες κάλυψης των αναγκαίων υποδομών σε προσωπικό και μέσα ώστε η χώρα να ανταποκρίνεται στις διεθνείς υποχρεώσεις της για τις οποίες, άλλωστε, χρηματοδοτείται από ευρωπαϊκά κονδύλια και να μην κινδυνεύει να βρεθεί εκτεθειμένη στα ευρωπαϊκά και διεθνή fora.